b'\n_START_ARTICLE_\nRumeni kamenjak\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasle \xc5\xbeivali dose\xc5\xbeejo med 32 in 37\xc2\xa0mm v dol\xc5\xbeino, od tega meri zadek 19 do 27\xc2\xa0mm. Zadnje krilo je dolgo do 32\xc2\xa0mm. Tako samce kot samice zlahka lo\xc4\x8dimo od podobnih vrst po bazah kril, ki so v barvi \xc5\xbeafrana, posebej je o\xc4\x8ditna obarvanost zadnjega para. Le pri nekaterih samicah je lahko obarvanost reducirana. Zadek je po vrhu oran\xc5\xbeno-rde\xc4\x8de barve, ob strani in na dnu pa potekata neprekinjeni \xc4\x8drni progi.\n_START_SECTION_\nHabitat in raz\xc5\xa1irjenost\n_START_PARAGRAPH_\nPreferira bli\xc5\xbeino plitvih, gosto zara\xc5\xa1\xc4\x8denih vodnih teles, ki se \xc4\x8dez dan hitro segrejejo in se lahko do konca sezone izsu\xc5\xa1ijo. Jaj\xc4\x8deca odlaga v blato na dnu. Leti od konca maja do oktobra, najaktivneje avgusta._NEWLINE_\xc5\xbdivi v ve\xc4\x8djem delu Evrazije, od Evrope do Japonske, vendar se njegova \xc5\xa1tevil\xc4\x8dnost znotraj tega obmo\xc4\x8dja zelo razlikuje. Za ve\xc4\x8dino tega obmo\xc4\x8dja, posebej na zahodu, so zna\xc4\x8dilna velika nihanja populacije - lahko ga ve\xc4\x8d let zapored ni, potem pa se pojavi v velikem \xc5\xa1tevilu. Pogostej\xc5\xa1i je proti vzhodu, proti jugu pa je raz\xc5\xa1irjen bolj lokalno in omejen na vi\xc5\xa1je le\xc5\xbee\xc4\x8de predele. Za Slovenijo so kljub prisotnosti ustreznih habitatov znane le posami\xc4\x8dne najdbe, zato je rumeni kamenjak uvr\xc5\xa1\xc4\x8den na slovenski Rde\xc4\x8di seznam kot skrajno ogro\xc5\xbeena vrsta.'